b'\n_START_ARTICLE_\nR\xc4\x83scoala de la Tatarbunar\n_START_SECTION_\nCaracter\n_START_PARAGRAPH_\nAutorit\xc4\x83\xc8\x9bile Regatului Rom\xc3\xa2niei au privit acest incident ca pe o ac\xc8\x9biune terorist\xc4\x83 ini\xc8\x9biat\xc4\x83 \xc8\x99i sprijinit\xc4\x83 de Uniunea Sovietic\xc4\x83, care \xc3\xaencerca s\xc4\x83 destabilizeze situa\xc8\x9bia din \xc8\x9bar\xc4\x83 \xc8\x99i preg\xc4\x83tea o incursiune a Armatei Ro\xc8\x99ii \xc3\xaen Rom\xc3\xa2nia cu scopul de a ocupa Basarabia. Incidentul a fost pus \xc3\xaen leg\xc4\x83tur\xc4\x83 cu planul Cominternului cu privire la Rom\xc3\xa2nia, conceput de Federa\xc8\x9bia Comunist\xc4\x83 Balcanic\xc4\x83 \xc8\x99i liderul comunist bulgar Vasil Kolarov (secretar general al Cominternului \xc3\xaen 1922-1924) la mijlocul anului 1924 \xe2\x80\x94 implic\xc3\xa2nd o ac\xc8\x9biune simultan\xc4\x83 a trupelor sovietice \xc8\x99i a organiza\xc8\x9biilor comuniste de pe teritoriul Basarabiei.\n_START_SECTION_\nContext\n_START_PARAGRAPH_\nDup\xc4\x83 primul r\xc4\x83zboi mondial, rela\xc8\x9biile dintre Rom\xc3\xa2nia \xc8\x99i URSS au devenit \xc3\xaencordate. Printre motivele care au stat la baza acestora s-a aflat faptul c\xc4\x83 statul sovietic nu recuno\xc8\x99tea actul Unirii Basarabiei cu Rom\xc3\xa2nia. \xc3\x8en decembrie 1923, a avut loc Conferin\xc8\x9ba a VI-a a Federa\xc8\x9biei Comuniste Balcanice \xc3\xaen care s-a adoptat o rezolu\xc8\x9bie prin care se condamna ceea ce a fost numit caracterul expansionist al Rom\xc3\xa2niei. Statului rom\xc3\xa2n i se repro\xc8\x99a c\xc4\x83 \xc3\xaen 1918, profit\xc3\xa2nd de sl\xc4\x83biciunea Rusiei, a anexat \xe2\x80\x9emari p\xc4\x83r\xc8\x9bi ale altor popoare\xe2\x80\x9d._NEWLINE_\xc3\x8en martie 1924, au \xc3\xaenceput la Viena negocieri diplomatice rom\xc3\xa2no-sovietice pentru detensionarea rela\xc8\x9biilor bilaterale. Statul rom\xc3\xa2n nu recuno\xc8\x99tea URSS \xc8\x99i nu avea rela\xc8\x9bii diplomatice cu acest stat. \xc3\x8enc\xc4\x83 de la \xc3\xaenceput, delega\xc8\x9bia sovietic\xc4\x83 a pus \xc3\xaen discu\xc8\x9bie problema Basarabiei, teritoriu care fusese anexat de Imperiul \xc8\x9aarist \xc3\xaen 1812, transformat \xc3\xaen gubernie, \xc8\x99i care se unise \xc3\xaen 1918 cu Rom\xc3\xa2nia. Diplomatul sovietic Maxim Litvinov a prezentat guvernului rom\xc3\xa2n condus de Ion I.C. Br\xc4\x83tianu un plan de desf\xc4\x83\xc8\x99urare a unui plebiscit \xc3\xaen Basarabia. La 2 aprilie 1924, delega\xc8\x9bia rom\xc3\xa2n\xc4\x83 a respins propunerea sovietic\xc4\x83 de a organiza un plebiscit \xc3\xaen Basarabia \xc8\x99i a \xc3\xaentrerupt negocierile cu Uniunea Sovietic\xc4\x83._NEWLINE_Ca ripost\xc4\x83 la \xc3\xaentreruperea negocierilor, la 6 aprilie 1924 la Moscova, adjunctul lui Litvinov a f\xc4\x83cut corespondentului ziarului Pravda urm\xc4\x83toarea declara\xc8\x9bie: \xe2\x80\x9eP\xc3\xa2n\xc4\x83 la desf\xc4\x83\xc8\x99urarea unui referendum, vom considera Basarabia ca parte integrant\xc4\x83 a Ucrainei \xc8\x99i a Uniunii Sovietice\xe2\x80\x9d. La 28 iulie 1924, Partidul Comunist din Rom\xc3\xa2nia a fost scos \xc3\xaen afara legii printr-un decret emis de regele Rom\xc3\xa2niei._NEWLINE_La 8 august 1924, Vasil Kolarov \xc8\x99i al\xc8\x9bii au conceput un plan pentru declan\xc8\x99area unei revolu\xc8\x9bii comuniste \xc3\xaen Rom\xc3\xa2nia, \xc3\xaen urma c\xc4\x83reia Basarabia s\xc4\x83 fie anexat\xc4\x83 de URSS. Autorii planului se bazau pe faptul c\xc4\x83 \xc8\x9b\xc4\x83ranii basarabeni erau nemul\xc8\x9bumi\xc8\x9bi de politica agricol\xc4\x83 a guvernului rom\xc3\xa2n, \xc3\xaen special de reforma agrar\xc4\x83 din 1921. Situa\xc8\x9bia \xc8\x9b\xc4\x83ranilor se agravase ca urmare a secetei din vara anului 1924, care a cauzat foamete \xc3\xaen sudul Basarabiei.\n_START_SECTION_\nDesf\xc4\x83\xc8\x99urarea\n_START_PARAGRAPH_\n\xc3\x8en vara anului 1924 au avut loc primele ac\xc8\x9biuni de preg\xc4\x83tire a declan\xc8\x99\xc4\x83rii rebeliunii. La 2 iunie 1924, un grup de oameni \xc3\xaenarma\xc8\x9bi a \xc3\xaencercat s\xc4\x83 traverseze Nistrul \xc3\xaentr-o luntre \xc8\x99i s\xc4\x83 debarce pe malul drept. Gr\xc4\x83nicerii rom\xc3\xa2ni a somat grupul s\xc4\x83 se opreasc\xc4\x83, dar intru\xc8\x99ii au deschis focul. \xc3\x8en ap\xc4\x83rarea celor care \xc3\xaencercau s\xc4\x83 intre fraudulos \xc3\xaen Rom\xc3\xa2nia au intervenit gr\xc4\x83nicerii sovietici care au deschis focul asupra malului rom\xc3\xa2nesc. Conform rapoartelor gr\xc4\x83nicerilor, unele grupuri \xc3\xaenarmate ar fi reu\xc8\x99it s\xc4\x83 treac\xc4\x83 Nistrul f\xc4\x83r\xc4\x83 s\xc4\x83 fie observate ._NEWLINE_Andrei Kliu\xc8\x99nikov, comisar politic sovietic cunoscut sub pseudonimul Nenin, a desf\xc4\x83\xc8\x99urat o ac\xc8\x9biune de \xc3\xaenfiin\xc8\x9bare a unor comitete revolu\xc8\x9bionare bol\xc8\x99evice \xc3\xaen jude\xc8\x9bele Cahul, Ismail \xc8\x99i Cetatea Alb\xc4\x83 din Bugeac. Au fost r\xc4\x83sp\xc3\xa2ndite materiale propagandistice (bro\xc8\x99uri \xc8\x99i manifeste revolu\xc8\x9bionare) care denun\xc8\x9bau ocupa\xc8\x9bia rom\xc3\xa2neasc\xc4\x83 a Basarabiei \xc8\x99i chemau la unitatea popula\xc8\x9biei basarabene pentru proclamarea unei republici sovietice._NEWLINE_S-a format un Comitet Revolu\xc8\x9bionar, compus\xc4\x83 din Andrei Kliu\xc8\x99nikov, Iustin Bati\xc8\x99cev, Nikita Lisovoi, Ivan Bejan (zis Kol\xc8\x9bov), Leonte \xc8\x9aurcan, Grigori Cernenko \xc8\x99i Andrei Stan\xc8\x9benko. Comitetul urma s\xc4\x83 declan\xc8\x99eze la Tatarbunar o revolt\xc4\x83 armat\xc4\x83 \xc3\xaempotriva autorit\xc4\x83\xc8\x9bilor rom\xc3\xa2ne, cu sprijinul organiza\xc8\x9biilor comuniste din Basarabia. Conduc\xc4\x83torii opera\xc8\x9biunii sperau ca \xc3\xaentreaga popula\xc8\x9bie din Basarabia s\xc4\x83 se r\xc4\x83scoale \xc3\xaempotriva armatei rom\xc3\xa2ne \xc8\x99i c\xc4\x83 mi\xc8\x99carea revolu\xc8\x9bionar\xc4\x83 va cuprinde \xc3\xaentreaga Basarabie._NEWLINE_La 12 septembrie 1924, un grup de 27 persoane mascate a trecut Nistrul \xc8\x99i a ocupat localitatea Nicolaievka din jude\xc8\x9bul Ismail. Rebelii au t\xc4\x83iat firele telefonice \xc8\x99i telegrafice, apoi au intrat cu for\xc8\x9ba \xc3\xaen prim\xc4\x83rie, unde i-au ucis pe primar, pe so\xc8\x9bia acestuia \xc8\x99i pe jandarmi. Ei i-au jefuit pe \xc8\x9b\xc4\x83rani de alimente._NEWLINE_La 15 septembrie 1924, \xc3\xaen casa lui Chiril\xc4\x83 Nazarenko din Tatarbunar a avut loc o adunare a comitetului revolu\xc8\x9bionar bol\xc8\x99evic, cu care prilej, Nenin a \xc3\xaentocmit planul atacului ce urma s\xc4\x83 fie declan\xc8\x99at \xc3\xaen acea sear\xc4\x83 asupra comunei Tatarbunar, precum \xc8\x99i planurile de desf\xc4\x83\xc8\x99urare a revolu\xc8\x9biei \xc3\xaen alte sate sud-basarabene. \xc3\x8en aceea\xc8\x99i sear\xc4\x83, conduc\xc4\x83torii insurgen\xc8\x9bi din Tatarbunar Nikita Lisovoi \xc8\x99i Iustin Bati\xc8\x99cev i-au adunat pe membrii comitetelor revolu\xc8\x9bionare la casa lui Chiril\xc4\x83 Nazarenko, unde se afla Nenin, pentru a fi \xc3\xaenarma\xc8\x9bi \xc8\x99i repartiza\xc8\x9bi pe grupe, cu scopul de a \xc3\xaencepe atacul \xc3\xaen comuna Tatarbunar._NEWLINE_\xc3\x8en noaptea de 15/16 septembrie, rebelii au pus st\xc4\x83p\xc3\xa2nire pe comun\xc4\x83, fiind t\xc4\x83iate firele telefonice, instalate santinele la toate intr\xc4\x83rile \xc8\x99i ie\xc8\x99irile comunei, precum \xc8\x99i pe str\xc4\x83zile principale \xc8\x99i arborate drapele ro\xc8\x99ii. Un grup condus de Grigori Cernenko a atacat postul de jandarmi \xc8\x99i i-a omor\xc3\xa2t pe comandant \xc8\x99i pe cei doi solda\xc8\x9bi. Nenin le-a comunicat autorit\xc4\x83\xc8\x9bilor din sat (primarul, perceptorul, notarul, dirigintele oficiului po\xc8\x99tal \xc8\x99i to\xc8\x9bi func\xc8\x9bionarii) c\xc4\x83 este revolu\xc8\x9bie, iar Basarabia s-a proclamat \xe2\x80\x9erepublic\xc4\x83 moldoveneasc\xc4\x83 sovietic\xc4\x83\xe2\x80\x9d. S\xc4\x83tenii au fost convoca\xc8\x9bi la sediul prim\xc4\x83riei, unde Nenin a \xc8\x9binut un discurs \xc3\xaen care afirma c\xc4\x83 \xc3\xaen Basarabia se instalase puterea sovietic\xc4\x83 \xc8\x99i c\xc4\x83 localitatea nu mai apar\xc8\x9binea Rom\xc3\xa2niei. El le-a comunicat s\xc4\x83tenilor c\xc4\x83 Armata Ro\xc8\x99ie a intrat \xc3\xaen Basarabia pentru a alunga armatele rom\xc3\xa2ne \xc8\x99i le-a cerut s\xc4\x83 se \xc3\xaenarmeze \xc8\x99i s\xc4\x83 lupte contra trupelor rom\xc3\xa2ne. Pentru a ar\xc4\x83ta c\xc4\x83 sprijin\xc4\x83 rebeliunea, \xc3\xaen zilele de 15, 16 \xc8\x99i 17 septembrie, artileria sovietic\xc4\x83 din Ovidiopol, pe malul st\xc3\xa2ng al Nistrului, efectua manevre militare de tragere._NEWLINE_\xc3\x8en acea sear\xc4\x83, bande de agitatori bol\xc8\x99evici de c\xc3\xa2te 20-30 de persoane au preluat conducerea \xc8\x99i \xc3\xaen satele Ci\xc8\x99mele, Achmanghit, Neru\xc8\x99ai, Mih\xc4\x83ileni \xc8\x99i Galile\xc8\x99ti din sudul Basarabiei, intimid\xc3\xa2nd restul popula\xc8\x9biei. Rebelii au creat autorit\xc4\x83\xc8\x9bi sovietice - comitete revolu\xc8\x9bionare, unit\xc4\x83\xc8\x9bi de mili\xc8\x9bie popular\xc4\x83 \xc8\x99i G\xc4\x83rzile Ro\xc8\x99ii. Num\xc4\x83rul persoanelor r\xc4\x83sculate s-a ridicat la 4.000-6.000 de persoane. R\xc4\x83scula\xc8\x9bii proveneau din etniile ucrainean\xc4\x83, rus\xc4\x83, bulgar\xc4\x83, g\xc4\x83g\xc4\x83uz\xc4\x83 etc. Rebeliunea nu a fost sus\xc8\x9binut\xc4\x83 de \xc8\x9b\xc4\x83ranii rom\xc3\xa2ni (moldoveni) din Basarabia \xc8\x99i de germanii basarabeni._NEWLINE_Comandantul rom\xc3\xa2n al postului de jandarmi din Achmanghit a reu\xc8\x99it s\xc4\x83 fug\xc4\x83 \xc3\xaen satul S\xc4\x83rata, unde a str\xc3\xa2ns un grup de 40 de voluntari de etnie german\xc4\x83. \xc3\x8en diminea\xc8\x9ba zilei de 16, voluntarii au deschis focul asupra rebelilor condu\xc8\x99i de Ivan Bejan \xc8\x99i au luptat c\xc3\xa2teva ore p\xc3\xa2n\xc4\x83 c\xc3\xa2nd comuni\xc8\x99tii au auzit c\xc4\x83 se apropia armata \xc8\x99i s-au retras spre Tatarbunar ._NEWLINE_Pentru \xc3\xaen\xc4\x83bu\xc8\x99irea rebeliunii, guvernul Rom\xc3\xa2niei a trimis trupe de artilerie din Corpul III al Armatei Rom\xc3\xa2ne \xc8\x99i o unitate de marin\xc4\x83. Primele unit\xc4\x83\xc8\x9bi militare de la Cetatea Alb\xc4\x83 au ajuns \xc3\xaen zon\xc4\x83 \xc3\xaen seara zilei de 16 septembrie 1924 \xc8\x99i s-au luptat cu rebelii la podul dintre Tatarbunar \xc8\x99i Achmanghit, \xc3\xaempu\xc8\x99c\xc3\xa2ndu-l mortal pe Ivan Bejan (Kol\xc8\x9bov). \xc3\x8entre timp, Nenin s-a dus la Ci\xc8\x99mele unde avea ascunse arme \xc8\x99i muni\xc8\x9bii la Andrei Stan\xc8\x9benco, unul dintre liderii revoltei . Rebelii de acolo se luptau cu armata rom\xc3\xa2n\xc4\x83 care venea dinspre vest._NEWLINE_\xc3\x8en diminea\xc8\x9ba zilei de 17, Nenin a decis s\xc4\x83 se retrag\xc4\x83 la Tatarbunar. Luptele au continuat \xc3\xaen jurul comunei toat\xc4\x83 ziua, iar spre sear\xc4\x83 Nenin a dat ordin trupelor sale (care num\xc4\x83rau acum aproximativ 200 de oameni) s\xc4\x83 se retrag\xc4\x83 la sud spre satul Neru\xc8\x99ai, unde urmau s\xc4\x83 fie sprijini\xc8\x9bi de Leonte \xc8\x9aurcan, care dispunea de un stoc mare de arme ascunse._NEWLINE_\xc3\x8en zorii zilei de 18 septembrie, trupele rom\xc3\xa2ne au luat cu asalt Tatarbunarul - centrul r\xc4\x83scoalei, supun\xc3\xa2nd localitatea unui atac de artilerie. Nereu\xc8\x99ind s\xc4\x83 \xc8\x9bin\xc4\x83 piept armatei, Nenin a renun\xc8\x9bat la lupt\xc4\x83 \xc8\x99i a ordonat rebelilor retragerea spre Galile\xc8\x99ti, apoi s\xc4\x83 \xc3\xaencerce s\xc4\x83 ajung\xc4\x83 la Marea Neagr\xc4\x83 \xc3\xaentr-un punct numit Volcioc. Pe drum, trupele rebelilor au fost atacate de o patrul\xc4\x83 de frontier\xc4\x83, compus\xc4\x83 din 20 de solda\xc8\x9bi, care s-a luptat cu insurgen\xc8\x9bii p\xc3\xa2n\xc4\x83 li s-a terminat muni\xc8\x9bia, dup\xc4\x83 care au fost captura\xc8\x9bi \xc8\x99i dezarma\xc8\x9bi. Ulterior, rebelii au fost ajun\xc8\x99i de un deta\xc8\x99ament mai mare de solda\xc8\x9bi, s-au luptat cu ei, dar nu au reu\xc8\x99it s\xc4\x83 reziste. Armata a reu\xc8\x99it s\xc4\x83 captureze 120 de rebeli._NEWLINE_\xc3\x8en acela\xc8\x99i timp, liderii revoltei, Nenin \xc8\x99i Iustin Bati\xc8\x99cev, au fugit cu un automobil, pe care l-au abandonat dincolo de Galile\xc8\x99ti. S-au ascuns \xc3\xaentr-o porumbi\xc8\x99te, dar Bati\xc8\x99cev l-a p\xc4\x83r\xc4\x83sit pe Nenin \xc3\xaen timp ce acesta dormea, lu\xc3\xa2nd cu el \xc8\x99i cei 200.000 lei r\xc4\x83ma\xc8\x99i din banii jefui\xc8\x9bi de la oamenii din Tatarbunar. A fost capturat ulterior de armat\xc4\x83. Dup\xc4\x83 ce s-a trezit singur \xc8\x99i a observat lipsa banilor, Nenin a fugit spre mla\xc8\x99tinile s\xc4\x83rate de pe malul m\xc4\x83rii, dar la 19 septembrie a fost suprins de un jandarm care l-a \xc3\xaempu\xc8\x99cat mortal._NEWLINE_La 19 septembrie, dup\xc4\x83 trei zile de lupte \xc3\xaen care au murit sute de rebeli (potrivit unor surse peste 3.000) \xc8\x99i au fost aresta\xc8\x9bi 489 (287 dintre ace\xc8\x99tia fiind judeca\xc8\x9bi) Kliu\xc8\x99nikov \xc8\x99i al\xc8\x9bi lideri ai rebelilor au fost uci\xc8\x99i \xc3\xaen timpul luptelor cu trupele rom\xc3\xa2ne\xc8\x99ti, revolta a fost \xc3\xaen\xc4\x83bu\xc8\x99it\xc4\x83. Dup\xc4\x83 alte patru zile, au fost stinse \xc8\x99i celelalte focare ale r\xc4\x83scoalei.\n_START_SECTION_\nEfectele r\xc4\x83scoalei\n_START_PARAGRAPH_\n\xc3\x8en perioada 24 august - 2 decembrie 1925, timp de mai bine de trei luni (103 zile), s-a desf\xc4\x83\xc8\x99urat la Chi\xc8\x99in\xc4\x83u procesul participan\xc8\x9bilor la revolta armat\xc4\x83 de la Tatarbunar (supranumit \xc3\xaen pres\xc4\x83 \xe2\x80\x9eProcesul celor 500\xe2\x80\x9d). Dosarul con\xc8\x9binea aproximativ 70.000 de pagini, iar verdictul 180. \xc3\x8en cursul procesului au fost anchetate peste 500 de persoane, dintre care 287 au fost inculpate. Avocatul ap\xc4\x83r\xc4\x83rii a fost M. Costa-Foru._NEWLINE_Dup\xc4\x83 finalizarea procesului, majoritatea celor aresta\xc8\x9bi au fost achita\xc8\x9bi de instan\xc8\x9b\xc4\x83. Un num\xc4\x83r de 85 rebeli au fost condamna\xc8\x9bi la pedepse cu \xc3\xaenchisoarea: majoritatea la pedepse \xc3\xaentre 6 luni \xc8\x99i 6 ani, doi la 15 ani munc\xc4\x83 silnic\xc4\x83 \xc8\x99i Iustin Bati\xc8\x99cev la munc\xc4\x83 silnic\xc4\x83 pe via\xc8\x9b\xc4\x83. Dintre cei 85 de condamna\xc8\x9bi, niciunul nu era rom\xc3\xa2n. \xc3\x8en acest proces s-a inten\xc8\x9bionat demonstrarea faptului c\xc4\x83 R\xc4\x83scoala de la Tatarbunar a fost organizat\xc4\x83 de URSS._NEWLINE_Procesul a atras reac\xc8\x9bia vehement\xc4\x83 a propagandei sovietice, precum \xc8\x99i aten\xc8\x9bia opiniei publice interna\xc8\x9bionale; personalit\xc4\x83\xc8\x9bi ale \xc8\x99tiin\xc8\x9bei \xc8\x99i culturii ca Romain Rolland, Maxim Gorki, Paul Langevin, Theodore Dreiser, Albert Einstein, Upton Sinclair, George Bernard Shaw, Louis Aragon, Thomas Mann \xc8\x99.a., au luat ap\xc4\x83rarea inculpa\xc8\x9bilor. \xc3\x8en noiembrie 1925 a sosit la Chi\xc8\x99in\xc4\x83u o delega\xc8\x9bie vest-european\xc4\x83 condus\xc4\x83 de Henri Barbusse, scriitor francez de convingeri comuniste, care a asistat la proces._NEWLINE_Cu toate acestea, grupurile socialiste din Rom\xc3\xa2nia au condamnat rebeliunea; liderul Federa\xc8\x9biei Socialiste, Ilie Moscovici, a scris \xc3\xaen 1925:_NEWLINE_"La Tatar Bunar, au fost implica\xc8\x9bi agen\xc8\x9bii provocatori ai Interna\xc8\x9bionalei a III-a, care, juc\xc3\xa2ndu-se cu vie\xc8\x9bile \xc8\x9b\xc4\x83ranilor basarabeni, au vrut s\xc4\x83 dovedeasc\xc4\x83 Europei c\xc4\x83 basarabenii sunt \xc3\xaen favoarea inexistentei \xc8\x99i ridicolei \xc2\xabRepublici Moldovene\xc8\x99ti\xc2\xbb._NEWLINE__NEWLINE_Ni\xc8\x99te \xc8\x9b\xc4\x83rani din c\xc3\xa2teva comune izolate nu au putut alunga jandarmii [...] c\xc3\xa2\xc8\x9biva agen\xc8\x9bi provocatori asigur\xc3\xa2ndu-i c\xc4\x83 revolu\xc8\x9bia a \xc3\xaenceput \xc3\xaen toat\xc4\x83 Basarabia sau c\xc4\x83 armatele sovietice au p\xc4\x83truns sau erau pe cale s\xc4\x83 intre."_NEWLINE_Aceast\xc4\x83 viziune a evenimentelor a fost \xc3\xaemp\xc4\x83rt\xc4\x83\xc8\x99it\xc4\x83 de cel pu\xc8\x9bin un observator extern, profesorul american Charles Upson Clark de la Columbia University, dup\xc4\x83 care:_NEWLINE_"[...] rebeliunea de la Tatar-Bunar a fost \xc3\xaen esen\xc8\x9b\xc4\x83 exemplu cel mai frapant al unui raid comunist, organizat din afar\xc4\x83 [...] \xc8\x99i nu o revolu\xc8\x9bie local\xc4\x83 \xc3\xaempotriva condi\xc8\x9biilor intolerabile datorate asupririi rom\xc3\xa2ne\xc8\x99ti, a\xc8\x99a cum a fost prezentat\xc4\x83 de c\xc4\x83tre presa socialist\xc4\x83 din toate \xc8\x9b\xc4\x83rile."\n_START_SECTION_\nUrm\xc4\x83ri\n_START_PARAGRAPH_\nCa urmare a e\xc8\x99ecului tentativei de lovitur\xc4\x83 de stat din Basarabia, conducerea URSS a hot\xc4\x83r\xc3\xa2t la 12 octombrie 1924 \xc3\xaenfiin\xc8\x9barea pe malul st\xc3\xa2ng al Nistrului a unui stat artificial denumit Republica Autonom\xc4\x83 Sovietic\xc4\x83 Socialist\xc4\x83 Moldoveneasc\xc4\x83, cu capitala \xc3\xaen ora\xc8\x99ul Balta. Noua republic\xc4\x83 autonom\xc4\x83 f\xc4\x83cea parte din RSS Ucrainean\xc4\x83 \xc8\x99i avea 210\xc2\xa0km lungime \xc8\x99i 95\xc2\xa0km l\xc4\x83\xc8\x9bime._NEWLINE_\xc3\x8en 1926, scriitorul comunist Henri Barbusse a scris cartea C\xc4\x83l\xc4\x83ii, \xc3\xaen care \xc3\xae\xc8\x99i descria experien\xc8\x9ba particip\xc4\x83rii la \xe2\x80\x9eProcesul celor 500\xe2\x80\x9d._NEWLINE_\xc3\x8en timpul ocupa\xc8\x9biei sudului Basarabiei de c\xc4\x83tre URSS, la Tatarbunar a fost construit un monument \xc3\xaenchinat memoriei r\xc4\x83scula\xc8\x9bilor._NEWLINE_\xc3\x8en urma acestei rebeliuni, guvernul rom\xc3\xa2n liberal a decis interzicerea definitiv\xc4\x83 a Partidului Comunist, dup\xc4\x83 ce alte dou\xc4\x83 legi l-au sl\xc4\x83bit considerabil, prin legea "M\xc3\xa2rzescu".'